钦定古今图书集成/理学汇编/文学典/第113卷 > 祁衍曾
## 钦定古今图书集成/理学汇编/文学典/第113卷 > 祁衍曾

按《广东通志》：“衍曾，字羡仲，东莞人，顺之曾孙，领万历
丙子乡荐，雅志居罗浮，自号罗浮山人云。性通脱，早
岁丧父，豪轶不羁。年二十三，始折节读书，取左、马、李、
杜读之。寻补邑诸生，又去而治国家典制，隐居茅溪，
如将求其自得者以为经世地焉。事母兄备极孝友。
寻由朱明入闽，谒考亭于武彝，因自鹅湖之白鹿，大”
困于西昌，从二僮行乞于市，有《乞食文》甚奇，义不受
贵游，富贵周也。时邑令乐安董泰和杨特重衍曾才，
守礼敬如素交，欲以德行荐曾，曾固辞。既与计偕至
都，一日而名倾都下，一时名贤皆自视以为不如也。
既屡蹶春官，而好游益甚，名山胜地，靡不登览，诗墨
淋漓，所在籍甚。最善叶化甫，化甫从宾州罢归，则构
迟叶庵以迟之。久之，以母丧痛哭发病卒。所著有《绿
水园集》传于世。